Al è tacât Vinars stât li de ‘Scuola di alto perfezionamento musicale’ di Saluce (Saluzzo) il prin di doi ciclis di incuintris dedicâts ae musiche ocitane. Il so titul al è “Paraulas en Musica” e al va indenant fintremai ai 3 di Mai: vot apontaments che a tocjin diviers aspiets dal rapuart tra peraulis e musiche d’oc e tra lenghe, scriture e produzion musicâl.
Il secont program inmaneât de bande dal ‘Dipartiment de Música e Cultura Occitana’ al è stât screât Lunis ai 4 di Març. Il so titul al è “Viatge dins las danças de l’Occitània”, al va indenant fintremai ae fin dal mês e al ten dongje une schirie di seradis dedicadis aes danzis popolârs in Ocitanie. Par savênt di plui: apm@scuolaapm.it.
Une presentazion des dôs iniziativis, che in cont dal lôr program o tornarìn a scrivi plui indenant, si cjate tal numar 121 dal mensîl ocitan on line ‘Nòvas d’Occitània’, che al met dongje gnovis interessantis sei des tieris di lenghe d’oc che di altris comunitâts linguistichis de Europe. Tra i argoments frontâts si cjatin la prime edizion complete de Biblie par ocitan metude dongje di Joan Larzac, intervistât di Ines Cavalcanti di Chambra d’Oc.
fur_Latn fur_Latn fur_Latn